b"\n_START_ARTICLE_\nAdolphe Adam\n_START_SECTION_\nBiografia\n_START_PARAGRAPH_\nAdam naixia a Par\xc3\xads, on el seu pare Louis Adam (1758-1848) era pianista, compositor i professor al Conservatori. La seva mare era filla d'un metge. De nen, Adolphe Adam preferia improvisar la seva pr\xc3\xb2pia m\xc3\xbasica abans que estudiar m\xc3\xbasica seriosament. Ingress\xc3\xa0 al Conservatori de Par\xc3\xads el 1821 on estudiava orgue i harmonia amb el c\xc3\xa8lebre compositor d'\xc3\xb2pera Fran\xc3\xa7ois Adrien Boieldieu. Adam tamb\xc3\xa9 tocava el triangle a l'orquestra del Conservatori per aconseguir experi\xc3\xa8ncia en ritme i lectura (moltes de les seves composicions exploten molt l'\xc3\xbas del triangle). Tanmateix, en no guanyar el Premi de Roma, el seu pare no l'anim\xc3\xa0 a seguir en la carrera de m\xc3\xbasica._NEWLINE_Abans dels 20 anys, va escriure can\xc3\xa7ons per a cases de vodevil de Par\xc3\xads i tocava en l'orquestra del Gymnasie Dramatique, on m\xc3\xa9s tard es convertiria en mestre de cor. Com molts altres compositors francesos, es guanyava la vida en gran part tocant l'orgue._NEWLINE_El 1825, ajud\xc3\xa0 Boieldieu en la composici\xc3\xb3 de La dame blanche i en feia una versi\xc3\xb3 per a piano. Podia viatjar a trav\xc3\xa9s d'Europa amb els diners que guanyava, i va con\xc3\xa8ixer Eug\xc3\xa8ne Scribe, amb qui m\xc3\xa9s tard va col\xc2\xb7laborar, a Ginebra._NEWLINE_La seva carrera fou repleta d'\xc3\xa8xits, el primer dels quals, Le Chalet (1834), va tenir m\xc3\xa9s de mil representacions a l'Op\xc3\xa9ra-Comique durant els seg\xc3\xbcents quaranta anys._NEWLINE_Despr\xc3\xa9s de barallar-se amb el director de l'Op\xc3\xa9ra, Adam invert\xc3\xad els seus diners i s'endeut\xc3\xa0 considerablement per obrir una tercera \xc3\xb2pera a Par\xc3\xads: el Th\xc3\xa9\xc3\xa2tre National. Obria el 1847, per\xc3\xb2 havia de ser tancat per culpa de la Revoluci\xc3\xb3 de 1848, deixant Adam amb deutes aclaparadors. Per tirar endavant, breument va exercir de periodista. Des de 1849 fins a la seva mort, va ensenyar composici\xc3\xb3 al Conservatori de Par\xc3\xads, on tingu\xc3\xa9 entre d'altres alumnes al seu compatriota Ferdinand Poise i al portugu\xc3\xa9s Guilherme Cossoul._NEWLINE_La seva nadala Cant de Nadal (Minuit, chr\xc3\xa9tiens o Cantique de No\xc3\xabl) m\xc3\xa9s coneguda pel seu t\xc3\xadtol en angl\xc3\xa8s O Holy Night, s'ha convertit en una de les favorites a tot el m\xc3\xb3n._NEWLINE_Adolphe Adam moria a Par\xc3\xads i va ser enterrat al cementiri de Montmartre."